Sklep Komisije

z dne 29. aprila 2004

o znesku finančnega prispevka Skupnosti h Konferenci OIE o steklini v Evropi in Centralni Aziji v letu 2004

(notificirano pod dokumentarno številko K(2004) 1619)

(2004/417/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Odločbe Sveta 90/424/EGS z dne 26. junija 1990 o izdatkih na področju veterine [1] in zlasti člena 20 Odločbe,

ob upoštevanju naslednjega:

(1) V skladu z Odločbo 90/424/EGS naj bi Skupnost izvajala ali pomagala državam članicam pri izvajanju tehničnih in znanstvenih ukrepov, ki so potrebni za razvoj veterinarske zakonodaje Skupnosti in za razvoj izobraževanja ali usposabljanja v veterinarstvu.

(2) Office International des Epizooties (OIE) z dvema evropskima OIE referenčnima laboratorijema FCRV-Wusterhausen in AFSSA-Nancy je prevzela pobudo za organizacijo obsežne konference o steklini v Evropi in Centralni Aziji. Ta konferenca naj bi se osredotočila na nova znanstvena spoznanja na področju diagnostike stekline, epidemiologije in cepiv ter praktičnih vidikov nadzora bolezni.

(3) Skupnost že skoraj deset let finančno prispeva k programom za izkoreninjenje stekline v okuženih državah članicah na podlagi Odločbe 90/424/EGS. Kot posledica navedenega ukrepa je bolezen na ozemlju Skupnosti že skoraj izkoreninjena. Kljub temu pa se programi na območjih, ki mejijo na nekatere pristopne države in tretje države, še nadaljujejo.

(4) Leta 2003 je bilo odločeno, da se v okviru programa Phare sofinancira programe za nadzor nad steklino v Estoniji, na Madžarskem, v Latviji, Litvi, na Poljskem in v Sloveniji. Navedene akcije se bodo začele v letu 2004 in bodo trajale do leta 2006.

(5) Program za izkoreninjenje stekline na Češkem in na Slovaškem za leto 2004 je odobrila in finančni prispevek zagotovila Skupnost na podlagi Odločbe Komisije 2003/849/EC [2].

(6) Treba je spodbujati vse ukrepe, ki bi lahko podprli politiko odločanja v prid pospeševanja nadzora nad steklino v Vzhodni Evropi in Centralni Aziji.

(7) Konferenca o nadzoru nad steklino, ki bi lahko imela za posledico izboljšanje veljavnih strategij in boljše informiranje pristojnih organov v Vzhodni Evropi in Centralni Aziji, bi koristno prispevala in Skupnost bi zato morala podpreti organizacijo navedene konference.

(8) Objava in razširjanje tehničnega in znanstvenega gradiva v zvezi s konferenco OIE o steklini v Evropi in Centralni Aziji decembra 2004 s strani Skupnosti bosta prispevala k nadaljnjemu razvoju veterinarske zakonodaje Skupnosti in veterinarskega izobraževanja ali usposabljanja.

(9) Zato bi bilo treba vključiti finančne vire, potrebne za prispevek Skupnosti h Konferenci OIE o steklini decembra 2004.

(10) Ta finančni prispevek Skupnosti bi bilo treba zagotoviti pod pogojem, da se konferenca dejansko izvede kot je bilo načrtovano.

(11) Ukrepi, predvideni s tem sklepom, so v skladu z mnenjem Stalnega odbora za prehransko verigo in zdravstveno varstvo živali –

SKLENILA:

Edini člen

Financiranje iz proračunske postavke 17.04.02 proračuna Evropske unije za leto 2004 do največ 50000 EUR, za objavljanje in razširjanje tehničnega in znanstvenega gradiva v zvezi s konferenco OIE o steklini v Evropi in Centralni Aziji decembra 2004, se odobri.

V Bruslju, 29. aprila 2004

Za Komisijo

David Byrne

Član Komisije

[1] UL L 224, 18.8.1990, str. 19. Odločba, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

[2] UL L 322, 9.12.2003, str. 16.

--------------------------------------------------